b'\n_START_ARTICLE_\nK\xc5\x8dhaku Uta Gassen\n_START_SECTION_\nProseso ng Pagpili ng mga Awitin\n_START_PARAGRAPH_\nPinipili ang mga mangaawit at mga awitin ng isang komite ng pagpili. Basehan nila ang benta ng record o album ng mangaawit at kung aangkop ba siya o ang kanyang awitin sa tema ng palabas._NEWLINE_Kasabay noon, nagsasagawa din sila ng mga sarbey sa maraming demographics sa kung sino at kung anong klaseng musika ang gustong marinig at makita ng iba\'t ibang klase ng tao. Ito at ang proseso ng pagpili ng mga awitin ang nagpapaliwanag kung paano napapagsama ang mga awitin at mangaawit ng J-Pop, enka at adult contemporary._NEWLINE_Subalit may mga ilang pagkakataon na may nahahalip sa proseso. Pinili ni Momoe Yamaguchi ang kanyang paboritong awitin na Hito Natsu no Keiken(\xe3\x81\xb2\xe3\x81\xa8\xe5\xa4\x8f\xe3\x81\xae\xe7\xb5\x8c\xe9\xa8\x93)(Karanasan sa Tag-araw) sa ika-25(1974) edisyon sa kabila ng pagpili ng NHK ng ibang awitin at sa mga lirikong nagpapahiwatig ng ibang konotasyon.\n_START_SECTION_\nAng Palabas\n_START_PARAGRAPH_\nNang unang sumahimpapawid ang Kohaku sa radyo noong 1951, ang bawat pangkat ay may kakaunting magtatanghal lamang sa loob ng isang oras._NEWLINE_Simula noong 1989, manonood sa telebisyon ang mga tagapanood at makikinig sa radyo ang mga tagapakinig ng apat na oras sa may hindi bababa sa 25 mangaawit ang bawat pangkat._NEWLINE_Sa pagtatapos ng palabas, ang mga manonood sa NHK Hall, at mga panelistang hurado-mga kilalang personalidad na mayroon o walang kinalaman sa industriya ng musika-ang hahalal sa mananalong pangkat. Noon, binubuo ng bilang sa bawat ulo ang boto ng mga nanonood sa NHK Hall (ang NHK Hall na pinaggaganapan ng bawat Kohaku mula 1971, ay may kapasidad na 3,000). Isang boto ang katumbas nito._NEWLINE_Ngunit sa ika-54(2003) at sa ika-55(2004) mga edisyon, maari na ding bumoto ang mga manonood sa bahay sa pamamagitan ng ISDB-T (isang uri ng Digital TV broadcast), na nagsasagawa din ng kani-kaniyang headcount mula sa kani-kanilang tahanan. Sa ika-56(2005) na edisyon, puwede na ring bumoto gamit ang cellphone. Idinadagdag ang boto ng mga manonood sa tahanan at NHK Hall sa boto ng mga hurado. Panalo ang pangkat na may pinakamaraming boto. Sa ika-57(2006) na edisyon, bukod sa ISDB-T at mga cellphone, maaari na ring bumoto ang mga gumagamit ng 1seg. Ibinalik din ang dating nakagawian na sisteme ng pagboto gamit ang mga bola - mula sa ulo-ulong bilang ng mga audience at sa boto ng mga hurado._NEWLINE_Bukod sa mismong mga pagtatanghal, mayroon ding mga espesyal na pagtatanghal kung saan sama-samang ginagawa ng mga mang-aawit ang kanilang pagtatanghal, at ang tinatawag na "Ring Show" kung saan "nag-eehersisyo" sa pag-awit ang mga mangaawit.\n_START_SECTION_\nKasikatan\n_START_PARAGRAPH_\nPinakapinapanood na palabas sa telebisyon ang Kohaku. Malaking dahilan nito ang pagiging pista-opisyal ng bisperas ng Bagong Taon(Omisoka) kung saan tradisyunal na sinasalubong ng bawat pamilya ang Bagong Taon sa kanilang mga tahanan. Sa paglipas ng mga taon, bumaba ang kasikatan ng Kohaku mula sa pinakamataas na ratings na 81.4% (ika-14) hanggang 30.8/39.3% (ika-55), kahit sa rehiyon ng Kanto. Masayang ibinalita ng pangulo ng NHK na si Genichi Hashimoto noong Enero 2007 na umakyat sa 47% ang kabuuang pambansang ratings ng Kohaku, marahil sa tema ng ika-57 edisyon na nagdudugtong ng mga laktaw ng henerasyon sa mga pamilya. Sa kabila ng pagbaba ng popularidad, ang Kohaku pa din ang pinakamataas na ratings na palabas ng taon.'